Nosaukuma reģistrācijas pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2021/C 18/14)

Šī publikācija dod tiesības trīs mēnešu laikā no šīs publikācijas dienas pret pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTAIS DOKUMENTS

“PESCA DI DELIA”

ES Nr.: PGI-IT-2469– 24.10.2019.

ACVN ( ) AĢIN (X)

1. Nosaukums vai nosaukumi (ACVN vai AĢIN)

“Pesca di Delia”

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids (kā norādīts XI pielikumā)

1.6. grupa. Svaigi vai pārstrādāti augļi, dārzeņi un labība

3.2. Apraksts par produktu, uz kuru attiecas 1. punktā minētais nosaukums

Ar aizsargāto ģeogrāfiskās izcelsmes norādi “Pesca di Delia” apzīmē gan persikus ar dzeltenu vai baltu mīkstumu, gan nektarīnus ar dzeltenu mīkstumu, kuri atbilst turpmāk norādītajām prasībām.

Tabulā norādītas apstiprinātās šķirnes, kuras iedalītas pēc produkta veida un nogatavošanās perioda.

Veids Nogatavošanās periods Agrīnas šķirnes Sezonas vidus šķirnes Vēlīnas šķirnes Persiki ar dzeltenu vai baltu mīkstumu Ar dzeltenu mīkstumu: ‘Rich May’, ‘Ruby Rich’, ‘Spring Crest’, ‘Spring Lady’, ‘Royal Glory’ Ar dzeltenu mīkstumu: ‘Elegant Lady’, ‘Rome Star’, ‘Symphonie’, ‘Rich Lady’, ‘Summer Rich’, ‘Royal Lee’, ‘Sweet Dream’ Ar baltu mīkstumu: ‘Fidelia’ Ar dzeltenu mīkstumu: ‘Fartime’, ‘Flaminia’, ‘Lucie’, ‘O’Henry’, ‘Plus Plus’, ‘Red Star’, ‘Summerset’, ‘Tardivo 2000’, ‘Guglielmina’ Ar baltu mīkstumu: ‘Daniela’ Nektarīni ar dzeltenu mīkstumu ‘Laura’, ‘Big Bang’, ‘Big Top’, ‘Kay Sweet’ ‘Nectaross’, ‘Orion’, ‘Sweet Lady’, ‘Venus’, ‘Honey Glò’, ‘Honey Royale’ ‘Morsiani 60’, ‘Morsiani 90’, ‘Fairlane’, ‘Francesca’, ‘Max 7’, ‘California’, ‘Nectagalant’

Ar aizsargāto ģeogrāfiskās izcelsmes norādi “Pesca di Delia” apzīmēto augļu audzēšanā var izmantot arī citas persiku un nektarīnu šķirnes, kuras iegūtas selekcijas veidā, ja ar izpētē un dokumentos balstītiem pierādījumiem tiek apliecināts, ka audzēšanas metode atbilst specifikācijā noteiktajai praksei un ka produktam piemīt turpmāk norādītās specifiskās īpašības. Lai šīs šķirnes varētu izmantot ar AĢIN “Pesca di Delia” apzīmēto augļu ražošanai, ir nepieciešama atļauja no Lauksaimniecības, pārtikas, mežsaimniecības un tūrisma politikas ministrijas, kura šajā nolūkā var lūgt kontroles iestādes vai citas struktūras tehnisko atzinumu.

Laižot ar AĢIN “Pesca di Delia” apzīmētu produktu tirgū, tam ir jāatbilst turpmāk norādītajām īpašībām.

— Persiki ar dzeltenu vai baltu mīkstumu: 1) cukuru saturs: vismaz 11,5° pēc Briksa agrīnajām šķirnēm un vismaz 12° pēc Briksa sezonas vidus un vēlīnajām šķirnēm; 2) cukuru un skābju (C/S) attiecība: vismaz 8,5° agrīnajām šķirnēm un vismaz 9° sezonas vidus un vēlīnajām šķirnēm; 3) nogatavošanās periods: agrīnajām šķirnēm no 25. maija līdz 15. jūlijam, sezonas vidus šķirnēm no 16. jūlija līdz 20. augustam un vēlīnajām šķirnēm no 21. augusta līdz 10. oktobrim; 4) augļa minimālais izmērs: agrīnajām šķirnēm vismaz 61 mm diametrā, sezonas vidus un vēlīnajām šķirnēm vismaz 67 mm diametrā.

— Nektarīni ar dzeltenu mīkstumu: 1) cukuru saturs: vismaz 12° pēc Briksa; 2) C/S attiecība: vismaz 9°; 3) nogatavošanās periods: agrīnajām šķirnēm no 10. jūnija līdz 15. jūlijam, sezonas vidus šķirnēm no 16. jūlija līdz 20. augustam un vēlīnajām šķirnēm no 21. augusta līdz 10. oktobrim; 4) augļa minimālais izmērs: agrīnajām šķirnēm vismaz 61 mm diametrā, sezonas vidus un vēlīnajām šķirnēm vismaz 67 mm diametrā.

Gan persikiem, gan nektarīniem ar AĢIN “Pesca di Delia” ir jāpiemīt iepriekš norādītajām atšķirīgajām īpašībām, to mīkstuma stingrībai nepārsniedzot 5,5 kg/cm2 augļiem ar dzeltenu mīkstumu un 4 kg/cm2 augļiem ar baltu mīkstumu.

Turklāt ar AĢIN “Pesca di Delia” apzīmētajiem augļiem ir jābūt: veseliem, bez sasitumiem vai defektiem; tīriem, bez redzamiem svešķermeņiem; bez manāmas svešas izcelsmes smakas vai garšas; veselīgiem, bez puves un/vai jebkādām bojājumu pazīmēm.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

—

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visi “Pesca di Delia” ražošanas posmi ir jāveic turpmāk 4. punktā minētajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Produktu var pārdot jebkādā iepakojumā, kas atļauts saskaņā ar spēkā esošajiem tiesību aktiem.

Ar AĢIN “Pesca di Delia” apzīmētais produkts tiek iepakots turpmāk 4. punktā norādītajā audzēšanas apgabalā, jo stingrajā plastmasas tarā (kastēs vai tvertnēs) brīvi sabērtie augļi, pārvadājot kravas automobiļos, var tikt dažādā veidā saspiesti, iegriezti vai deformēti, saņemot triecienus un lielu spiedienu, kas rodas, transportlīdzeklim kratoties, gāzelējoties un strauji bremzējot.

3.6. Ar reģistrēto nosaukumu apzīmētā produkta marķēšanas īpašie noteikumi

Uz iepakojuma ar vienāda izmēra drukātiem burtiem jānorāda vārdi “Pesca di Delia”, uzreiz zem tiem pievienojot turpmāk norādīto logotipu un tiesību aktos noteikto informāciju. Ir aizliegts pievienot citu aprakstu, kas nav skaidri paredzēts noteikumos. Tomēr vārdu, uzņēmumu nosaukumu un privāto zīmolu norādīšana ir atļauta ar nosacījumu, ka tie nemaldina patērētāju.

Citā vietā uz iepakojuma vai marķējuma var vēlreiz norādīt vārdus “Indicazione Geografica Protetta”, arī izmantojot saīsinājumu “IGP” (AĢIN).

Lai atpazītu ar AĢIN “Pesca di Delia” apzīmētus augļus, tiem iepakojumā tiek pievienotas uzlīmes ar logotipu. Katrā iepakojumā vismaz 20 % augļu ir jābūt pievienotām uzlīmēm.

4. Ģeogrāfiskā apgabala īsa definīcija

Ar AĢIN “Pesca di Delia” apzīmēto produktu audzēšanas apgabals atrodas Sicīlijā un aptver visu Serradifalco, Caltanissetta, Delia, Sommatino, Riesi, Mazzarino un Butera pašvaldības administratīvo teritoriju Kaltanisetas provincē, kā arī Canicattì, Castrofilippo, Naro, Ravanusa un Campobello di Licata pašvaldības administratīvo teritoriju Agridžento provincē.

5. Saikne ar ģeogrāfisko apgabalu

Saikne ar “Pesca di Delia” ģeogrāfisko apgabalu ir balstīta uz produkta specifiskajām iezīmēm un īpašībām. Neraugoties uz to, ka “Pesca di Delia” augļu mīkstums ir stingrs, šiem augļiem – gan persikiem, gan nektarīniem – ir augsts cukuru saturs un izteikta garša, kas tos atšķir no pārējiem šā produktu veida augļiem, kas tiek audzēti citos apgabalos. Turklāt šo augļu nogatavošanās periodi atšķiras no šā paša veida augļiem, kas tiek audzēti citviet.

“Pesca di Delia” agrīnajām persiku šķirnēm cukuru saturs ir vismaz 11,5° pēc Briksa, savukārt sezonas vidus un vēlīnajām šķirnēm – vismaz 12° pēc Briksa. “Pesca di Delia” agrīnajām, sezonas vidus un vēlīnajām nektarīnu šķirnēm cukuru saturs ir vismaz 12° pēc Briksa.

“Pesca di Delia” īpašo garšu raksturo augļu izteiktās garšas īpašības, kuras iezīmē vairāk sajūtamais saldums. “Pesca di Delia” persiku agrīnajām šķirnēm C/S attiecība ir vismaz 8,5°, savukārt sezonas vidus un vēlīnajām persiku šķirnēm – vismaz 9°. Visām “Pesca di Delia” nektarīnu šķirnēm (agrīnajām, sezonas vidus un vēlīnajām) C/S attiecība ir vismaz 9°.

“Pesca di Delia” audzēšanas apgabalā augļu mīkstuma stingrības augstās vērtības nosaka audzēšanas vietas klimatiskie un vides apstākļi, augsnes īpašības un audzētāju profesionālās prasmes, kas nodrošina iespēju persiku kokiem apgādāt augļus ar lielāku kalcija daudzumu nekā citos audzēšanas apgabalos. Augļu augšanas periodā klimatisko un vides apstākļu ietekmē koki uzņem daudz lielāku ūdens daudzumu no zemes nekā citviet. Tādējādi augi arī absorbē lielu daudzumu barības vielu, kuras atrodamas augsnes šķīdumā, jo īpaši tās, kuru koncentrācija ir augstāka. Tā kā gandrīz visi audzētāji “Pesca di Delia” audzēšanai lielākoties izmanto visauglīgāko zemi, kura parasti ir bagāta ar kalciju, var apgalvot, ka šajā audzēšanas apgabalā klimatiskie, vides un augsnes apstākļi apvienojumā ar audzētāju prasmēm rada augļus, kuri ir kraukšķīgāki nekā citviet.

Ar AĢIN “Pesca di Delia” apzīmēto augļu atšķirīgie nogatavošanās periodi ir skaidrojami ar faktu, ka noteiktajā apgabalā agrīno šķirņu (kurām nav nepieciešami ilgi siltuma periodi) augļu nogatavošanās datums ir par 10–15 dienām agrāks nekā šāda paša veida augļiem, kas tiek audzēti citos audzēšanas apgabalos, savukārt vēlīno šķirņu (kurām ir nepieciešami ilgi siltuma periodi) augļu nogatavošanās datums ir par 15–20 dienām vēlāks. Sezonas vidus šķirņu augļu nogatavošanās datums ir 5–8 dienas agrāks tām šķirnēm, kurām nepieciešams īsāks siltuma periods, savukārt šāda paša produkta veida šķirnēm, kurām nepieciešams vairāk siltuma, nogatavošanās datums ir 5–8 dienas vēlāks.

“Pesca di Delia” audzēšanas apgabals atrodas Sicīlijas dienvidu daļā, pašos valsts dienvidos, kur valda silts un mērens Vidusjūras klimats, kuru raksturo garas, sausas un karstas vasaras (28–34° C) ar biežiem karstuma viļņiem (40° C un vairāk), kā arī īsas, maigas un lietainas ziemas, kuru laikā nolīst lielākā daļa gada vidējā nokrišņu daudzuma (400–600 mm). Vidusjūras tuvums padara dabas apstākļus ievērojami mērenākus, ziemas periodā temperatūrai piekrastē saglabājoties 8–10/12° C robežās un apgabala iekšzemes daļā – par 2–3° C mazāk, turklāt minimālā gaisa temperatūra gandrīz nekad nav zemāka par 0° C, tādējādi sniegs un/vai sals teritorijās, kuras atrodas nelielā augstumā virs jūras līmeņa, un līdzenumos ir diezgan reta parādība. Februārī/martā, kad temperatūra ir 12–18° C robežās, gaiss pakāpeniski iesilst, tādējādi bieži vien pavasara vidējā temperatūra (16–24° C) var strauji pieaugt maijā, nodrošinot agru vasaras sākumu. Audzēšanas sezonā valda maigi un mainīgi vēji, savukārt gaisa mitrums ir pastāvīgi zems.

Ar AĢIN “Pesca di Delia” apzīmēto augļu garšas īpašības nosaka lielais barības vielu daudzums, kuru augs nodrošina augļiem, sākot no augšanas sākuma fāzes līdz brīdim, kad tie ir nogatavojušies, kas savukārt ir atkarīgs no audzēšanas vietas klimatiskajiem un vides apstākļiem.

Ziemas laikā temperatūra ir pietiekami zema, lai prasīgākajām “Pesca di Delia” šķirnēm nodrošinātu nepieciešamo aukstumu, kas ir priekšnoteikums koku bagātīgai ziedēšanai, savukārt sekojošajā periodā (februāris–marts) temperatūras nodrošina, ka koku ziedēšana sākas agri un noris strauji, tādējādi ļaujot arī ātrāk sākties pirmajām augļu attīstības fāzēm. Turklāt ziedēšanas laikā valdošie apstākļi – noteikta temperatūra, maigi un mainīgi vēji, kā arī zems gaisa mitrums –, kas ir labvēlīgi arī apputeksnētājkukaiņiem, nodrošina ziedu bagātīgu apputeksnēšanu. Tā rezultātā tiek stimulēta aktīva hormonālā darbība, kas tikko apaugļotajam augļaizmetnim nodrošina lielāku barības vielu daudzumu, kas šajā auga attīstības fāzē tiek nodrošinātas no tā rezervēm.

Arī barības vielu daudzums, kas tiek iegūts augu fotosintēzes rezultātā, ir lielāks nekā citviet; tas ir saistīts ar ātrāku bioloģisko procesu tempu šajās vietās, salīdzinot ar citiem audzēšanas apgabaliem. Temperatūra, kas valda periodā pēc ziedēšanas, veicina koka pumpuru ātru reģenerāciju un fotosintēzes sistēmas strauju attīstību; šie procesi savu maksimālo efektivitāti audzēšanas vietās sasniedz aprīlī. Tas rada iespēju nodrošināt auglim lielu darbības vielu daudzumu agrākā gada periodā nekā citviet. Turklāt audzēšanas sezonā valdošie apgabala klimatiskie apstākļi (augstāka temperatūra, maigi un mainīgi vēji, zems mitruma līmenis) nodrošina, ka no lapu atvārsnītēm strauji izgaro ūdens, un tādējādi – augstāku koku evapotranspirācijas līmeni. Tas ļauj optimizēt gaisā esošā oglekļa dioksīda un skābekļa apgādi un nodrošināt, ka lapas uzņem lielu ūdens un minerālelementu daudzumu no augsnes; no šiem procesiem ir atkarīgs, cik ātri un raiti notiek fotosintēzes procesi; augstais starojuma enerģijas līmenis, ko šajos platuma grādos “Pesca di Delia” audzēšanas apgabalā nodrošina saule jau no paša dienas sākuma, kā arī iepriekš minētie klimatiskie faktori ievērojami veicina ātrākus fotosintēzes procesus nekā citviet; tas savukārt nodrošina auglim lielāku barības vielu daudzumu. Kā zināms, auglim nogatavojoties, visas šīs uzkrātās barības vielas tiek pārvērstas galaproduktos (cukuros, minerālsāļos, organiskajās skābēs, vitamīnos u. c.), kas piešķir auglim tā kvalitatīvās īpašības.

Atsauce uz specifikācijas publikāciju

(attiecīgās regulas 6. panta 1. punkta otrā daļa)

Produkta specifikācijas konsolidētā redakcija ir pieejama tīmekļa vietnē:

http://www.politicheagricole.it/flex/cm/pages/ServeBLOB.php/L/IT/IDPagina/3335

vai arī

tieši atverot Lauksaimniecības, pārtikas, mežsaimniecības un tūrisma politikas ministrijas tīmekļa vietnes mājaslapu (www.politicheagricole.it), noklikšķinot uz “Qualità” (ekrāna augšdaļas labajā pusē), tad uz “Prodotti DOP IGP STG” (ekrāna kreisajā malā) un, visbeidzot, uz “Disciplinari di Produzione all’esame dell’UE”.

(1) OV L 343, 14.12.2012., 1. lpp.